Norema ẽbẽrarã ãrea kĩrajʉʉ bara b̶uabarii ewari waud̶ai baita Jerusalend̶aa neeped̶aad̶aba kuitaasid̶au Jesús Jerusalend̶e neeruu.
Maud̶eeba ãchiba meme kiruu totod̶aped̶a ichi irsibid̶e wãsid̶au.
Maabae jĩwa jarasid̶au:
«¡Ãrea biꞌia nii!
¡Ãrea biꞌia nii chi Dachi Mechiu trʉ̃d̶eeba neeruu!
¡Biꞌia nii Israeld̶ebena Rey!»
Maud̶e Jesusba mura cheke unusiid̶e mau ʉ̃rʉ atausii.
Makasii Dachi Akõre bed̶ead̶e jara b̶uu kĩra:
«Sión puurud̶ebenarã wapearã́sturu.
Ichiásturu,
machi Rey burro cheke ʉ̃rʉ neeruu».
Jesús baara nibabadaurãba mau unu panumina kuitaad̶aabasii.
Maamina Jesús chokae jiraduped̶a bajãad̶aa wãd̶akáreburu kuitaasid̶au Dachi Akõre bed̶ead̶e ichi ʉ̃rʉbena naed̶e b̶ʉd̶a joma biawãra makasii.
Jesusba Lázaro chi jau b̶ubadaumarebena awara uruba asiid̶e,
mau chokae jiradubisiid̶e,
ẽbẽrarã aria ãrea duanasid̶au.
Mau maad̶akare ãchiba unuped̶aad̶a nebʉrʉbachid̶au.
Jesusba mau ẽbẽrarãba ne poyaa waud̶akau waud̶a ãreaba ũrisid̶au.
Maud̶eeba ichi irsibid̶e wãsid̶au.
Maud̶e fariseorã chiya berrea bara b̶eesii:
«¡Ichiásturu!
Joma ichi kaad̶e wãaduu.
Maud̶eeba chi dachiba ichi ʉ̃rʉbena kʉ̃risiaped̶aad̶a mau poyaa waud̶aabai».